השנה האחרונה היתה קשה מאוד עבור ג'ון היגינס. הוא איבד במהלכה לא רק את אביו, אלא גם את המוניטין שלו. שלשום סיים אותה הסקוטי בחיוך מלווה בבכי, לאחר שזכה באליפות העולם בסנוקר בפעם הרביעית.
אליפות העולם הקודמת סימלה את תחילת הבעיות של היגינס. זמן קצר אחרי שהודח כבר בסיבוב הראשון, פרסם צהובון כי הסכים להפסיד פריימים תמורת תשלום במהלך מפגש עם נציג של העיתון, שהופיע בזהות בדויה. למרות שהפרסום לווה בווידאו שתעד את הפגישה, זוכה היגינס מאשמת הטיית משחקים. עם זאת, הוא הושעה לחצי שנה - עד נובמבר 2010 - בגלל שלא דיווח על הפנייה לרשויות הענף.
כבר בטורניר הראשון שלו אחרי חזרתו זכה היגינס במקום הראשון, ואחר כך קטף גם את אליפויות בריטניה ו-וולס. עם זאת, גם באליפות העולם לא נתנו לו לשכוח מהפרשה, כשאוהד האשים אותו בכך בצעקות במהלך חצי הגמר.
הדבר רק הופך את הישגו לגדול יותר. היגינס הפגין אופי לא רק בהתמודדות עם הפגיעה בתדמיתו, אלא גם בחזרה מפיגור הן ברבע הגמר מול רוני אוסאליבן, הן בחצי נגד מארק וויליאמס וגם בגמר. ג'אד טראמפ הוביל שלשום 12-9, אבל ניסיון שגוי להטביע כדור כחול קשה העניק את הפריים הבא להיגינס, שהשתלט על המשחק ועלה ל-14-12. טראמפ עוד השווה, אבל הניסיון והיכולת הטקטית של הסקוטי דחפו אותו לניצחון 18-15.
"היו לי 12 חודשים מדהימים וקשים, אבל הסוף היה גדול", אמר היגינס אחרי שחיבק את אשתו ושלושת ילדיו, ניגב את הדמעות וקטף צ'ק בסך 250 אלף ליש"ט. הסקוטי בן ה-36, שלפני שלושה חודשים איבד את אביו אחרי מאבק ארוך בסרטן, הוסיף שברצונו לזכות בשבע אליפויות עולם ולהשתוות לשיאן, סטיבן הנדרי.
זה לא יהיה קל. חוסר הניסיון אולי עלה לטראמפ בתואר השנה, אבל בעיני רבים הוא היה הכוכב האמיתי של האליפות הזאת. "עבורי גם הופעה בגמר היא הישג גדול", אמר האנגלי (21), "ג'ון היה טוב יותר הערב והוא זכה בצדק. אנסה שוב בשנה הבאה".